ANIVERSARI FELIÇ AMB VICTÒRIA PER 3-1 SOBRE EL GIRONA B
Els de Tito Lossio celebren els 93 anys de vida de la Unió Esportiva de Sants amb un triomf per 3-1 sobre el filial gironí
La Unió Esportiva de Sants celebrava aquest diumenge els 93 anys de vida i el primer equip de l’entitat li regalava una victòria contundent, per 3-1, en un dels millors partits de la temporada. Amb 47 punts, i 15 per sobre del Molletense, ara sí que l’equip ja és impossible que acabi en posició de descens directe a segona catalana.
Primera part perfecta
Des del primer minut del partit s’ha fet evident que tots dos equips jugaven amb la tranquil·litat d’haver fet ja els deures i de tenir pràcticament assegurada la permanència a la categoria. Sants i Girona B tenien ganes de jugar a futbol i de passar-s’ho bé sobre la gespa i des de l’inici han mirat cap a la porteria contraria. Així, el joc anava d’una banda a l’altra gairebé sense aturar-se ni un segon i, era, a més, el Sants qui a poc a poc es feia amb el control del partit i la possessió. Sobretot, per banda dreta, l’equip de Tito Lossio feia mal al filial gironí i la més clara arribava de la mà de Sergio Navarro. Fran li feia una passada des de zona de ¾ i el davanter es quedava molt a prop de superar Andrés. Poc després, una centrada des de la dreta de Cristian també era rematada fora per Navarro i, un Pau molt actiu i signant un dels seus millors partits del curs, feia la guitza una i altra vegada a la defensa visitant. A la tercera aniria la vençuda, i després d’una gran jugada de Navas per la dreta, l’extrem posaria la pilota dins l’àrea i Navarro la desviaria lleument per fer l’1-o al 30’.
El Girona B, equip jove però molt talentós, provaria de reaccionar però als de Josep Triadú els hi faltarien idees i no acabarien de trobar la manera de fer mal a un Sants molt ben plantat en defensa. De fet, en tota la primera meitat no inquietarien Carlos Blanco.
Acabaria el primer temps amb l’1-0 al marcador i amb la sensació d’haver vist una de les millors primeres meitats de l’equip aquest curs. Infranquejable en defensa i incisiu en atac i amb confiança i tranquil·litat per jugar la pilota des del darrere i portar la iniciativa del joc.
Dos gols ràpids i gestió
El segon temps començaria de la millor manera possible. En una primera jugada de murri, Sergio Navarro es plantaria sol davant el porter i el superaria per fer el 2-0 (46’). El partit es posava encara més de cara i el Sants seguiria enlluernant fins el 30 de la segona meitat. L’equip tindria opcions de fer més gran l’avantatge amb bones combinacions de Fran i Navarro i també de Felip. Al 54’, una centrada de Sáez des de l’esquerra, la remataria bé Navarro, Pau posaria la punteta i, finalment, Adrià –del Girona- introduiria la pilota dins la seva pròpia porteria. Vindria, poc després, el carrusel de canvis i l’entrada de Samu, Peke, Freixi, Gala i, finalment, David Cura.
El Girona B, per la seva banda, provaria d’acostar-se en el marcador i és que els de Josep Triadú, tot i l’avantatge dels santsencs no li perdrien mai la cara al partit. Trobarien el premi a l’esforç en una acció a pilota aturada. En un córner picat per Alexis, Marc Ferrer remataria per posar el 3-1. I serien aquests darrers minuts de partit els únics que el Sants no tindria 100% controlats. Tot i això, el marcador ja no es tornaria a moure i l’equip celebraria la 13na victòria de la temporada i els 47 punts sobre la gespa.
La propera setmana, finalment divendres, l’equip visitarà el Banyoles, un equip situat a la penúltima posició de la taula i que ho té ja molt difícil per salvar-se. A la primera volta, però, els gironins van superar el Sants a l’Energia per 1-2.
Etiquetes de comentaris: 20150426 Girona F.C. B postpartit